Piramideskemas en die koronavirus - Corona Krisissentrum
Tuis / COVID-19 / Piramideskemas en die koronavirus
Piramideskemas en die koronavirus
Daar is ongelukkig mense wat hierdie krisistyd sal sien as 'n geleentheid om ander uit te byt. Dit is dus belangrik om bewus te wees van bedrogskemas wat tans in die omloop is en ook hoe om dit te hanteer.
Die een skema wat tans in die omloop is, is een waar sogenaamde "cure all"-medisyne aan mense verkoop word. Hierdie is hoegenaamd nie 'n brokkie mediese advies nie, maar eerder proaktiewe stappe wat gevolg kan word om moontlik bedrog vry te spring.
Swendelaars beweer in hierdie tipe skemas dat hulle produkte verkoop wat die koronavirus kan bekamp. Dit is belangrik om uiters versigtig te wees om mediese advies te neem van persone in telefoniese korrespondensie – dit is nie net oneties nie, maar ook onwettig om mediese advies te gee indien 'n mediese praktisyn jou nie fisies in persoon ondersoek het nie.
'n Ander manier waarop swendelaars mense te midde van die koronakrisis uitbyt, is op 'n finansiële wyse deur piramideskemas.
Talle piramideskema-agente benut hierdie geleentheid om mede-agente te werf, en spog ook met die veiligheid van hul aanlynondernemings in 'n poging om mense om te praat. Sommige agente belowe ook buitensporige finansiële gewin.
Piramideskema-agente sal potensiële slagoffers probeer betrek deur frases soos "Wees u eie beste kliënt" en "Wees 'n produk van die produk" te gebruik. Hierdie frases gee gewig aan die oortuiging dat die agente die werklike kliënte van hierdie ondernemings is. Buiten vir persoonlike verbruik, moet agente ook hul aktiewe vereiste om by die onderneming aan te sluit, in ag neem – dit is die minimum waarde van persoonlike verkope (of aankope) wat agente moet behaal om deel van die onderneming te bly. Hierdie vereistes kan enorm raak en kan jou selfs mettertyd in die skuld dompel.
Wees dus skugter daarvoor om hierdie beloftes te glo. Piramideskemas is nie die maklike sakegeleenthede van minimum insette wat dit uitmaak om te wees nie.
Indien jy reeds in so 'n skema vasgevang is, moet jy dadelik die saak met alle dokumentêre bewysstukke by jou naaste SAPD-kantoor rapporteer.